Vrou se onthoofde lyk in slaapkamer aangetrefArgieffoto Die polisie in Lulekani buite Phalaborwa in Limpopo het ŉ ondersoek van stapel gestuur nadat ŉ middeljarige vrou se liggaam sonder ŉ kop in haar slaapkamer aangetref is. Lt.kol. Moatshe Ngoepe, woordvoerder van die polisie, het gesê die vrou se liggaam is Maandagoggend deur haar familie aangetref. “Daar word beweer dat die vrou in die vroeë oggendure van Maandag deur familielede in haar huis in die Matiko Xikaya-nedersetting aangetref is. Haar familie het onmiddellik die polisie ontbied,” het Ngoepe gesê. Volgens Ngoepe is die vrou se twee jonger broers deur die polisie ingeneem vir ondervraging, maar is die motief vir die moord steeds nie bekend nie. Ngoepe het gesê die moontlikheid dat die vrou se dood verband hou met ŉ rituele moord kan nie uitgeskakel word nie. “Die verdagtes in dié saak is steeds onbekend en daar is nog niemand in hegtenis geneem in verband met die moord nie. Die polisie se ondersoek duur voort,” het Ngoepe gesê. Enigiemand met inligting oor die voorval kan kapt. Richard Boshomane by 079 894 5501 skakel.